Broj: 711-I-595-P-77/22-03-19

Zagreb, 11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Milke Batistić, voditeljice financijsko-komercijalnih i računovodstvenih poslova Županijske lučke uprave Korčula, za davanjem očitovanja Povjerenstva,** na 158. sjednici održanoj dana 11. veljače 2022.g. daje sljedeće

**OČITOVANJE**

1. **Ravnatelji lučkih uprava smatraju se obveznicima ZSSI-a od stupanja na snagu Zakona, odnosno od dana 25. prosinca 2021.g. te se od tada na iste primjenjuju obveze proizašle iz odredbi ZSSI-a.**
2. **Sukladno članku 8. stavku 1. ZSSI-a ravnatelj Županijske lučke uprave Korčula dužan je u roku 60 dana od dana stupanja na snagu ZSSI-a urediti svoje postupanje u skladu s odredbama ZSSI-a te sukladno odredbama ZSSI-a nije dužan vratiti naknade koje je ostvario prije stupanja na snagu zakona kao niti prijaviti navedene iznose u imovinskoj kartici.**
3. **Sukladno članku 5. stavku 2. ZSSI-a ravnatelj Županijske lučke uprave Korčula kao obveznik zakona ima pravo na troškove prijevoza do radnog mjesta ukoliko je navedeno propisano internim aktima tijela u kojem obnaša dužnost.**
4. **Sukladno članku 7. d.) ZSSI-a obveznicima iz članka I. izreke zabranjeno je primiti dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
5. **Sukladno odredbama ZSSI-a nema zapreke da obveznici iz točke I. izreke prime isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računala jer se radi o isplatama koje su povezane s obnašanjem javne dužnosti koje obveznici mogu primiti.**

Obrazloženje

Zahtjev za očitovanjem Povjerenstva podnijela je Milka Batistić, voditeljica financijsko-komercijalnih i računovodstvenih poslova. U Povjerenstvu zahtjev je zaprimljen 11. veljače 2022. godine pod poslovnim brojem 711-U-2326-P-77/22-01-4, povodom kojeg se vodi predmet broj P-77/22.

Člankom 3. stavkom 1. podstavkom 60. ZSSI-a propisano je da su ravnatelji lučkih uprava obveznici u smislu navedenog Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit mora li ravnatelj Županijske lučke uprave Korčula vratiti naknadu za topli obrok koja mu je uplaćena u siječnju 2022.g. te treba li istu navesti u imovinskoj kartici. Isto tako postavlja se upit mora li isti postupiti i u odnosu na slične dobitke iz prošle godine (božićnicu, dar djetetu i dr.). Nadalje, podnositeljica postavlja upit od kada vrijede Smjernice koje je donijelo Povjerenstvo, odnosno vrijede li one od 31. siječnja 2022.g. ili od presude Visokog upravnog suda Republike Hrvatske donesene 14. listopada 2021.g. Nadalje, podnositeljica postavlja upit i može li se ravnatelju isplaćivati naknada za putne troškove do mjesta rada.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Povjerenstvo ističe kako su ravnatelji lučkih uprava postali obveznici ZSSI-a danom njegova stupanja na snagu odnosno 25. prosinca 2021.g. te da se od tada na iste primjenjuje zabrana primanja dodatne naknade za poslove obnašanja javnih dužnosti iz članka 7. d.) ZSSI-a.

Naime, Povjerenstvo napominje kako je Smjernicom donesenom 31. siječnja 2022.g., a s obzirom na relevantnu odluku Visokog upravnog suda Republike Hrvatske, poslovni broj Usž-4335/19-3 od 14. listopada 2021., pojašnjen pojam dodatne naknade u smislu odredbi novog ZSSI-a, međutim, zabrana iz članka 7 d.) nove obveznike, pa tako i ravnatelje lučkih uprava, obvezuje od trenutka stupanja na snagu Zakona.

Isto tako, Povjerenstvo napominje kako novi obveznici nisu dužni vratiti naknade primljene prije stupanja na snagu ZSSI-a te su sukladno članku 8. stavku 1. ZSSI-a dužni u roku 60 dana od dana stupanja na snagu ZSSI-a urediti svoje postupanje u skladu s odredbama ZSSI-a.

Nadalje, sukladno članku 7. d) ZSSI-a, ravnatelji lučkih uprava, ne mogu uz plaću za obnašanje navedene javne dužnosti primati: dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću, niti naknadu putnih i drugih troškova za obnašanje javne dužnosti.

Nadalje, navedeni obveznici ZSSI-a mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računala.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno, ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Isto tako, obveznici mogu koristiti usluge dopunskog zdravstvenog osiguranja ukoliko je isto ugovoreno i plaćeno prije stupanja na snagu ZSSI-a, odnosno prije 25. prosinca 2021.g. i to do isteka roka iz navedenog ugovora.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana